Twee kleuters in swembad aangetref‘n Kleuter is dood en nog een in ŉ kritieke toestand nadat albei Woensdagmiddag by ŉ huis in Bryanston, Gauteng, in ŉ ysige swembad geval het. Volgens Vanessa Jackson, ŉ woordvoerder van ER24, het familielede die twee kleuters, onderskeidelik 2 en 3 jaar oud, se drywende liggame in die swembad aangetref. “Hulle het self met die 2-jarige na die Olivedale-hospitaal gejaag. Hy is ongelukkig met aankoms by die hospitaal dood verklaar. Paramedici van ER24 het die 3-jarige by die huis behandel en mond-tot-mond-asemhaling toegepas. Hy is per ambulans na dieselfde hospitaal gejaag terwyl hulle gepoog het om hom te stabiliseer. Hy is steeds in ŉ kritieke toestand en noodpersoneel poog steeds om sy lewe te red,” het Jackson gesê. Volgens Jackson is dit nie bekend hoe lank die kleuters in die swembad was nie. “Dit is ook nie bekend wat daartoe gelei het dat die kleuters, wat op dieselfde erf bly, in die swembad beland het nie.” Die polisie ondersoek die voorval.